આવી જ એક અંધારી રાત્રે સલાટવાડના કેટલાક નપાવટ યુવાનોનું ટોળું જાનકીબેનના ઘરને ઘેરી વળ્યું. જાનકીબેન ગભરાયેલા, ધડકતા હૈયે એક જ ઝાટકે ઉઠી ગયા. બહારથી આવતા લાકડીઓના અવાજથી જાનકીબેનને ધ્રાસ્કો પડ્યો… તે “બચાવો… બચાવો…”ની ચીસો પાડવા લાગ્યા, પણ જ્યાં બધું જ લૂંટાવા બેઠું હોય ત્યાં કોણ કોને બચાવે? ચારે બાજુ કેરોસીન છાંટી આગ ચાંપવામાં આવી. જાનકીબેન પાછલા દરવાજેથી દોડ્યા… ટોળામાંથી બે ચાર નરપિશાચ બદ ઈરાદાથી પાછળ દોડ્યા… આજે તો શિક્ષક હોય કે સ્ત્રી, માતા હોય કે બહેન બધું જ આગમાં એકસરખું સળગી રહ્યું હતું. જાનકીબેન ચીસો પાડતાં, લથડિયાં ખાતાં લાજ બચાવવા દુધીમતી તરફ દોડ્યા, ત્યાં જ એક કૃષ્ણ સમો પડછાયો આજે ફરી દ્રૌપદીની લાજ બચાવવા પાછળથી જાનકીબેનનો પીછો કરતો આવ્યો… જાનકીબેનને પકડી લીધા અને લગભગ બેભાન હાલતમાં જ તેમને ઉપાડી ફટાફટ પોતાની ઝૂંપડી તરફ ભાગ્યો… ગુરુદક્ષિણાનું ઋણ જે ઉતારવાનું હતું !